**Ministru kabineta noteikumu projekta "Kārtība, kādā Valsts probācijas dienests organizē un vada izlīguma procesu" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Kārtība, kādā Valsts probācijas dienests organizē un vada izlīguma procesu" (turpmāk – noteikumu projekts) mērķis ir noteikt kārtību, kādā Valsts probācijas dienests (turpmāk – Dienests) organizē un vada izlīguma procesu. Ņemot vērā, ka uz doto brīdi nepastāv regulējums, kas nosaka vienotu kārtību un cietušā un personas, kas izdarījusi noziedzīgu nodarījumu, (turpmāk – iesaistītās puses) tiesību un pienākumu apjomu, noteikumu projekts nodrošinās vienotu praksi izlīguma procesa jomā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts ir sagatavots, pamatojoties uz Valsts probācijas dienesta likuma 13. panta trešajā daļā noteikto deleģējumu un Valsts probācijas dienesta likuma pārejas noteikumu 15. punktu, kas nosaka, ka Ministru kabinets līdz 2018. gada 1. jūnijam izdod šā likuma [13. panta](https://likumi.lv/doc.php?id=82551#p13) trešajā daļā, [16. panta](https://likumi.lv/doc.php?id=82551#p16) trešajā daļā, [18.2 panta](https://likumi.lv/doc.php?id=82551#p18.2) trešajā daļā un [23. panta](https://likumi.lv/doc.php?id=82551#p23) trešajā un sestajā daļā minētos noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017. gada 13. oktobrī stājās spēkā likums "Grozījumi Valsts probācijas dienesta likumā" (turpmāk – grozījumi) līdz ar ko spēku ir zaudējuši Ministru kabineta 2007. gada 4. decembra noteikumi Nr. 825 "Kārtība, kādā Valsts probācijas dienests organizē un vada izlīgumu ar starpnieka palīdzību". Izlīguma procesa organizēšanu un vadīšanu regulē Krimināllikums, Kriminālprocesa likums, likums "Par audzinoša rakstura piespiedu līdzekļu piemērošanu bērniem". Noteikumu projektā nostiprināta Valsts probācijas dienesta likumā lietotā terminoloģija un pilnveidota informācijas apmaiņa ar procesa virzītājiem, iesaistītajām pusēm, nostiprināta starpnieka, likumisko pārstāvju, valsts un pašvaldības institūciju loma izlīguma procesā. Izstrādājot noteikumu projektu, tika ņemti vērā starptautiskie normatīvie akti - Eiropas Parlamenta un Padomes 2012. gada 25. oktobra direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus, kas tika pārņemta ar 2016. gada 18. februāra likumu "Grozījumi Kriminālprocesa likumā", un Eiropas Padomes Ministru komitejas 1999. gada 15. septembra rekomendācija Nr. R(99)19 "Par starpniecību krimināllietās". Pēdējo gadu laikā gan Eiropā, gan Latvijā ir radušās progresīvas koncepcijas, kā rezultātā izlīguma procesa organizēšanas un vadīšanas prakse ir attīstījusies un profesionāli pilnveidojusies. Grozījumu 1. pants paredz termina "izlīguma process" un "izlīgums" skaidrojumu, ar izlīguma procesu saprotot starpnieka organizētu un vadītu brīvprātīgu un strukturētu sarunu, kurā piedalās cietušais un probācijas klients, bet ar izlīgumu – pēc izlīguma procesa noslēgtu rakstveida vienošanos, kurā noteikti izlīguma nosacījumi un sekas. Valsts probācijas dienesta likuma 1. panta 8. punkts noteic, ka starpnieks ir Dienesta amatpersona, kas organizē un vada izlīguma procesu, vai brīvprātīgā darba veicējs, kas ir apmācīts un sertificēts izlīguma procesa organizēšanai un vadīšanai. Noteikumu projekts paredz, ka brīvprātīgā darba veicējs, kurš ir starpnieks izlīguma procesā, gada laikā var novadīt ne vairāk kā 20 izlīguma procesus (sazināšanas ar iesaistītajām pusēm un to konsultēšana, izlīguma sēdes vadīšana). Brīvprātīgais darbs tiek veikts uz labas gribas pamata un ir bezatlīdzības darbs sabiedrības labā, līdz ar to, minētais regulējums sagatavots tā, lai, no vienas puses, brīvprātīgā darba veicējs, kurš ir starpnieks izlīguma procesā, saglabātu nepieciešamās profesionālās zināšanas un prasmes, un no otras puses, izlīguma procesa organizēšana un vadīšana nebalstītos tikai uz brīvprātīgā darba veicēju. Izlīguma process Dienestā norit divos posmos – izlīguma procesa organizēšanā un izlīguma procesa vadīšanā. Izlīguma procesa organizēšana tiek uzsākta, saņemot procesa virzītāja pieprasījumu, tiesneša ierosinājumu vai iesaistītās puses iesniegumu. Izlīguma procesa organizēšanas ietvaros notiek saziņa ar procesa virzītāju, tikšanās ar iesaistītajām pusēm, likumisko pārstāvi, ja viena no iesaistītajām pusēm ir nepilngadīgais vai persona, pār kuru nodibināta aizgādnība, juridiskās personas pārstāvi, speciālistiem (piemēram, bērnu aprūpes un izglītības iestāžu speciālistiem, sociālajiem pedagogiem, sociālā darba speciālistiem, psihologiem, nepilngadīgo lietu inspektoriem, Bērnu tiesību aizsardzības inspekcijas pārstāvjiem u.c.).Noteikumu projekts paredz noteikt informācijas saturu procesa virzītāja pieprasījumam, tiesneša ierosinājumam, iesaistītās puses iesniegumam. Savlaicīgas un pilnvērtīgas informācijas saņemšana ietekmē izlīguma procesa organizēšanas un vadīšanas efektivitāti un termiņus.Noteikumu projekts paredz, ka izlīguma procesa organizēšanas un vadīšanas termiņš kriminālprocesa ietvaros ir seši mēneši no brīža, kad no personas, kura izdarījusi noziedzīgu nodarījumu, saņemta rakstiska piekrišana. Savukārt lietās par audzinoša rakstura piespiedu līdzekļa piemērošanu nepilngadīgajiem, izlīguma organizēšanas un vadīšanas termiņš ir divi mēneši, bet izlīguma nosacījumu izpildes kontroles termiņš ir seši mēneši. Noteikumu projekts nosaka starpnieka rīcību gadījumos, ja procesa virzītājs noteicis citu izlīguma organizēšanas un vadīšanas termiņu.Noteikumu projekts noteic, ka izlīguma process ir brīvprātīgs un iespējams, ja persona, kura izdarījusi noziedzīgu nodarījumu atzīst lietas faktus un savu dalību izlīguma procesā apliecina rakstiski. Tikai tad minētā persona kļūst par probācijas klientu uz izlīguma procesa organizēšanas un vadīšanas laiku, kā arī uzraugot izlīguma nosacījumu izpildi, ja izlīguma process ir organizēts un vadīts likuma "Par audzinoša rakstura piespiedu līdzekļu piemērošanu bērniem" ietvaros. Noteikumu projekts nosaka, ka rakstisku apliecinājumu par brīvprātīgu dalību izlīguma procesā paraksta arī cietušais. Gadījumos, ja viena no iesaistītajām pusēm ir nepilngadīgais vai persona, pār kuru nodibināta aizgādnība, rakstisku apliecinājumu paraksta arī likumiskais pārstāvis.Noteikumu projekts paredz sakārtot normatīvo regulējumu, kas attiecas uz saziņas kārtību ar iesaistītajām pusēm, dokumentu paziņošanas procesu un nosaka starpnieka rīcību, gadījumos, kad iesaistītā puse pēc rakstiska uzaicinājuma saņemšanas 14 dienu laikā nav atsaukusies vai pēc konsultācijas saņemšanas 30 dienu laikā nav sniegusi piekrišanu dalībai izlīgumā. Minētais regulējums nepieciešams, lai iekļautos kopējā izlīguma organizēšanas un vadīšanas termiņā un pēc iespējas ātrāk informētu procesa virzītāju, ka izlīguma procesu organizēt nav iespējams. Noteikumu projekts paredz arī to, ka pēc pieprasījuma vai ierosinājuma saņemšanas, starpnieks sazinās ar iesaistīto pusi un uzaicina uz tikšanos klātienē, kur katra iesaistītā puse tiek rūpīgi sagatavota izlīguma sēdei. Noteikumu projekts paredz starpnieka atbildību, pienākumus un rīcību izlīguma procesa organizēšanā un vadīšanā, lai saņemtu atļauju no Ieslodzījuma vietu pārvaldes gadījumos, kad saņemts iesaistītās puses, likumiskā pārstāvja iesniegumus ar lūgumu organizēt un vadīt izlīguma procesu ieslodzījuma vietā. Šos iesniegumus Dienests saņem no pirmstiesas apcietinājumā esošām personām un notiesātajām personām, un, ņemot vērā, ka šīs personas atrodas slēgtā, apsargātā vidē, izlīguma procesa organizēšana un vadīšana nevar notikt bez sadarbības ar Ieslodzījuma vietu pārvaldi un konkrētu ieslodzījuma vietu. Gadījumā, ja iesaistītajai pusei ir piemērots drošības līdzeklis - apcietinājums, starpnieks lūdz rakstisku atļauju no procesa virzītāja. Pēc atļaujas saņemšanas no procesa virzītāja, starpnieks Ieslodzījuma vietu pārvaldei lūdz atļauju organizēt un vadīt izlīguma procesu ieslodzījuma vietā. Ieslodzījuma vietu pārvaldes atļauja tiek prasīta arī gadījumos, ja izlīguma process tiek organizēts un vadīts brīvības atņemšanas soda izpildes laikā.Noteikumu projekts nosaka starpniekam iespēju atteikties organizēt un vadīt izlīguma procesu gadījumos, kad starpnieks ar kādu no iesaistītajām pusēm ir radniecības, personiskās vai profesionālās attiecībās. Tādos gadījumos iesaistītajām pusēm tiek nodrošināts cits Dienesta starpnieks. Praksē ir bijuši gadījumi, kad viena no iesaistītām pusēm izsaka draudus vai ar savu rīcību apdraud starpnieku vai otru iesaistīto pusi, līdz ar to, noteikumu projekts nostiprina starpnieka tiesības izbeigt izlīguma procesa organizēšanu un vadīšanu. Starpniekam ir pienākums ziņot kompetentām iestādēm par gadījumiem, ja sarunas laikā rodas aizdomas, ka konkrētā persona var veikt noziedzīgu nodarījumu vai apdraud nepilngadīgā veselību, dzīvību vai pilnvērtīgu attīstību.Saskaņā ar Eiropas Padomes Ministru komitejas rekomendāciju CM/Rec (2010)1 - dalībvalstīm par Eiropas Padomes probācijas noteikumiem, Dienests darbojas partnerībā ar citām valsts vai privātajām organizācijām un vietējām kopienām, lai veicinātu likumpārkāpēju sociālu iekļaušanu un taisnīgumu atjaunojošo praksi. Dienests savā darbībā pielieto taisnīguma atjaunošanas pieejas, kuros tiek iesaistīts cietušais, persona, kura izdarījusi noziedzīgu nodarījumu un sabiedrība. Ņemot vērā, ka dalība izlīguma procesā ir brīvprātīga, noteikumu projekts paredz nostiprināt iesaistīto pušu tiesības un pienākumus izlīguma procesā, tai skaitā jebkurā brīdī atteikties no turpmākās dalības izlīguma procesā. Noteikumu projekts paredz nostiprināt likumiskā pārstāvja lomu izlīguma procesos, gadījumos, ja viena no iesaistītajām pusēm ir nepilngadīgais vai persona, pār kuru nodibināta aizgādnība. Izņēmuma gadījumos nepilngadīgais, kurš ir atzīts par cietušo noziedzīgā nodarījumā, var nepiedalīties izlīguma procesā, ja nav sasniedzis 14 gadu vecumu, vai tikšanās ar personu, kura izdarījusi noziedzīgu nodarījumu, var kaitēt. Bez tam noteikumu projekts paredz arī iespēju starpniekam iesaistīt nepilngadīgo individuālās pārrunās ar otru pusi bez likumiskā pārstāvja klātbūtnes, ja likumiskais pārstāvis tam piekrīt. Organizējot un vadot izlīguma procesu nepilngadīgo lietās, praksē ir situācijas, kad nepieciešama bāriņtiesas pārstāvja klātbūtne, lai īstenotu nepilngadīgā tiesības, vai, lai nodrošinātu nepilngadīgā tiesību aizsardzību un ievērošanu izlīguma organizēšanas un izlīguma sēdes vadīšanas laikā. Noteikumu projekts paredz, ka bāriņtiesas pārstāvis, kā nepilngadīgā pārstāvis tiek pieaicināts gadījumos, kad nepilngadīgā likumiskais pārstāvis dažādu iemeslu dēļ nav sasniedzams vai likumiskais pārstāvis nevar piedalīties izlīguma procesā pamatotu iemeslu dēļ (piemēram, likumiskajam pārstāvim ir fiziskās veselības vai psiholoģiskā rakstura traucējumi, atrodas ārpus Latvijas, vai medicīnas, rehabilitācijas iestādē, vai ieslodzījuma vietā u.c.), likumiskais pārstāvis atsakās piedalīties izlīguma procesā, bet nepilngadīgais vēlas piedalīties izlīguma procesā, likumiskais pārstāvis ir persona, kura izdarījusi noziedzīgu nodarījumu tajā pašā kriminālprocesā, kurā par cietušo atzīts nepilngadīgais, likumiskais pārstāvis ir cietušais kriminālprocesā, kurā noziedzīgu nodarījumu ir izdarījis nepilngadīgais, izlīguma procesa organizēšanas un vadīšanas laikā tiek lemts jautājums par likumiskā pārstāvja iecelšanu nepilngadīgajam. Izlīguma sēdē, kurā piedalās nepilngadīgie, bez cietušā un personas, kura izdarījusi noziedzīgu nodarījumu, piedalās likumiskie pārstāvji, pilnvarotie pārstāvji, aizgādņi, speciālisti un trešās personas, kuras var sniegt iesaistītajām pusēm atbalstu.Starpinstitucionālā sadarbība izlīguma procesā ir vērsta uz nepilngadīgajiem draudzīgas tiesiskās vides radīšanu un tās nostiprināšanu pašvaldību līmenī. Organizējot izlīguma procesu ar nepilngadīgajiem, Dienests izmanto labākās Eiropas prakses piemērus un ņem vērā "Eiropas Padomes Ministru komitejas adaptētās pamatnostādnes par nepilngadīgajiem draudzīgu tiesiskumu (2010. gada 17. novembris)" *(Guidelines on child friendly justice adapted by the Committee of Ministers of the Council of Europe 0n 17, November, 2010).* Izlīguma procesa vadīšana ietver izlīguma sēdes vadīšanu, izlīguma dokumenta sagatavošanu, paziņošanu procesa virzītājam par izlīguma rezultātiem. Noteikumu projekts noteic, ka izlīguma procesu vada viens vai vairāki starpnieki, ņemot vērā izlīguma procesa sarežģītību un izvēlēto metodi. Noteikumu projektā paredzēta starpnieka rīcība izlīguma sēdes vadīšanas laikā, kā arī noteikts, kādos gadījumos izlīguma process tiek uzskatīts par izbeigtu. Noteikumu projekts nosaka, ka iesaistītajai pusei, likumiskajam pārstāvim, ja tas neprot valsts valodu, izlīguma procesā ir tiesības lietot valodu, kuru šī persona prot, un bez atlīdzības izmantot tulka palīdzību, kura piedalīšanos nodrošina Dienests. Tiesības bez atlīdzības izmantot tulka palīdzību attiecas arī uz iesaistīto pusi, likumisko pārstāvi, kuram ir dzirdes, runas vai redzes traucējumi. Noteikumu projektā ietvertais regulējums par ceļa izdevumu atmaksu cietušajam, ja izlīgums tiek organizēts citā administratīvā teritorijā, kā arī par iesaistīto pušu tiesībām izmantot tulka pakalpojumu ir pārņemts no normatīvā regulējuma par izlīguma organizēšanu un vadīšanu, kas bija spēkā līdz 2017. gada 12. oktobrim un nav veidojis slogu Dienesta budžetam. 2016. gadā nav saņemts neviens cietušā iesniegums par ceļa izdevumu atlīdzināšanu, savukārt, 2017. gada saņemts viens cietušā iesniegums un tika atlīdzināti ceļa izdevumi 40,20 *euro* apmērā. 2017. gadā 2 gadījumos bija nepieciešams tulka pakalpojums probācijas klientam, kuram bija nepieciešams surdotulka pakalpojums un tulkojums no/uz franču valodu, tas kopā Dienestam izmaksāja 166,26 *euro*. Noteikumu projekts nosaka, ka gadījumos kad iesaistītās puses izlīguma sēdē panāk vienošanos, starpnieks sagatavo izlīgumu. Izlīgums satur informāciju par iesaistītajām pusēm, noziedzīgo nodarījumu, par izlīguma nosacījumiem, iespējamajām izlīguma sekām kriminālprocesā un izlīguma nosacījumu nepildīšanas gadījumā, kā arī informāciju par starpnieku un tulku, ja tāds piedalījās. Izlīguma noslēgšanas procesā, noteikumu projekts atrunā sagatavoto izlīguma eksemplāru skaitu, personas, kurām jāparaksta izlīgums, kā arī personas un iestādes, kurām izlīgums ir izsniedzams.Ja izlīgums ir noslēgts lietās par audzinoša rakstura piespiedu līdzekļu piemērošanu nepilngadīgajiem, Dienests uzrauga izlīguma nosacījumu izpildi. Noteikumu projekts paredz starpnieka rīcību izlīguma nosacījumu izpildes ietvaros – pienākums sazināties ar cietušo pirms izlīguma nosacījumu izpildes termiņa beigām, saņemt rakstisku apliecinājumu no cietuša, kā arī informēt tiesnesi par izlīguma procesa rezultātiem.Valsts probācijas dienesta likuma 6. panta 6. punkts nosaka, ka dienests organizē un vada izlīguma procesu kriminālprocesā un lietās par audzinoša rakstura piespiedu līdzekļu piemērošanu bērniem. Kriminālprocesuālās attiecības rodas brīdī, kad tiek izdarīts noziedzīgs nodarījums un persona, kura izdarījusi noziedzīgo nodarījumu iegūst statusu – persona, kurai ir tiesības uz aizstāvību, savukārt persona, kurai ar noziedzīgo nodarījumu nodarīts kaitējums, iegūst cietušā statusu. Līdz ar to Kriminālprocesa likums regulē tiesiskās attiecības, kamēr vien kriminālprocesā noziedzīgā nodarījuma izdarītājs nav pilnībā izcietis piemēroto kriminālsodu. Kriminālprocesa likums nosaka pušu tiesības kriminālprocesa stadijās (krimināllietas ierosināšanas, pirmstiesas izmeklēšanas un iztiesāšanas), kā arī Kriminālprocesa likuma 61. nodaļa nosaka tiesas kompetenci radušos jautājumu izskatīšanā spriedumu un lēmumu izpildes laikā. Saskaņā ar Latvijas Sodu izpildes likuma 8. pantu soda izpildes mērķis ir efektīvi piemērot notiesātajam visus šajā kodeksā noteiktos soda izpildes noteikumus, tādējādi nodrošinot personas resocializāciju un tiesisku uzvedību pēc soda izpildes. Ievērojot sodu izpildes institūciju un notiesātās personas tiesības un pienākumus, kas izriet no kriminālsodu izpildi reglamentējošajiem normatīvajiem aktiem, notiesātajiem soda izpildes ietvaros ir tiesības uz ātrāku krimināltiesisko attiecību pabeigšanu (piemēram, nosacīta pirmstermiņa atbrīvošana no brīvības atņemšanas soda vai atbrīvošana no turpmākā soda izciešanas), ja vien izpildīti visi priekšnosacījumi. Viens no priekšnosacījumiem, kas tiek vērtēts, notiesātās personas attieksme pret izdarīto noziedzīgo nodarījumu un cietušo. Un viens no rādītājiem ir, vai notiesātais ir izteicis vēlēšanos izlīgt ar cietušo. Papildus, Eiropas padomes Ministru komitejas Ieteikumos Rec(2006)2 dalībvalstīm par Eiropas cietumu noteikumiem 103.7. apakšpunkts nosaka, ka ieslodzītie pēc savas vēlēšanās drīkst iesaistīties atjaunotā taisnīguma programmā un izdarīto likumpārkāpumu radīto zaudējumu atlīdzināšanā. Ministru komitejas Ieteikumu Rec. R (2000) 22, par to kā uzlabot Eiropas noteikumus par sabiedrībā izciešamiem sodiem un piespiedu līdzekļiem, 13. punkts satur ieteikumus attiecībā uz institūcijām, kuras izpilda sabiedrībā izciešamus sodus un piespiedu līdzekļus, bet rekomendācijas 2. pielikuma 1. punktā ir nosaukti paši ieteicamie sabiedrībā izciešamie sodi un piespiedu līdzekļi, tostarp –izlīgums. Savukārt, cietušā tiesības izriet no taisnīguma atjaunošanas filozofijas un vispārējām cilvēktiesībām. Ja cietušajam ir vēlme rast atbildes uz viņu interesējošajiem jautājumiem, kas nav atbildēti kriminālprocesa stadiju laikā, un mazināt ar noziedzīgo nodarījumu radīto kaitējumu, tad cietušajam ir tiesības, kamēr vainīgā persona izcieš sodu. Ņemot vērā minēto, izlīguma organizēšanu un vadīšanu kriminālprocesā ietver arī izlīguma organizēšanu un vadīšanu kriminālsoda izpildes ietvaros. Ņemot vērā, ka izlīguma procesa organizēšanas un vadīšanas praksē ir gadījumi, kad persona, kura izdarījusi noziedzīgu nodarījumu, atrodas ieslodzījuma vietā (apcietināts vai notiesāts), noteikumu projekts paredz, ka cietušajam vai likumiskajam pārstāvim vai cietušās juridiskās personas pilnvarotajam pārstāvim ir tiesības lūgt atlīdzināt ceļa izdevumus, ja izlīguma process tiek organizēts un vadīts ieslodzījuma vietā, kura atrodas citā administratīvajā teritorijā. Saistībā ar noteikumu projektā paredzētajiem izdevumiem 2018. gadā un turpmāk netiek plānota būtiska ietekme uz valsts budžetu un noteikumu projekta ieviešanu Dienests nodrošinās piešķirto budžeta līdzekļu ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Dienests. |
| 4. | Cita informācija | Izstrādājot noteikumu projektu, tika ņemta vērā Eiropas Padomes Ministru komitejas rekomendācija Nr. R (99)19 "Par mediāciju krimināllietās", kas dalībvalstīm iesaka izmantot Taisnīguma atjaunošanas modeli. Eiropas Parlamenta un Padomes 2012. gada 25. oktobra direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1) Dienesta izlīguma procesa starpnieki;2) procesa virzītāji;3) trešās personas saskaņā Kriminālprocesa likuma 89. pantu un 104. pantu;4) valsts un pašvaldības institūciju speciālisti, kuru kompetencē ir iesaistīto pušu jautājumu risināšana vai pārraudzība (piemēram, skolas, bāriņtiesas, bērnu nami, sociālas aprūpes iestādes u.c.);5) noziedzīga nodarījuma rezultātā cietušās personas;6) personas, kuras izdarījušas noziedzīgu nodarījumu;7) cietušo un personu, kuras izdarījušas noziedzīgus nodarījumus, likumiskie pārstāvji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nepalielina administratīvo slogu ne fiziskajām personām, ne publisko tiesību subjektiem, ne kriminālprocesa virzītājiem. Noteikumu projektā tiek nostiprināta iedibinātā prakse un sadarbība ar sabiedrības mērķgrupām, kuras skar šis noteikumu projekts. |
| 3. | Administratīvo izmaksu monetārs novērtējums | Jaunas administratīvās izmaksas neveidojas. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties attīstības plānošanā piedaloties sabiedriskajā apspriedē. Sabiedrības pārstāvji informēti par sabiedrisko apspriedi noteikumos Nr. 970 noteiktajā kārtībā, publicējot paziņojumu par līdzdalības procesu Dienesta mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. Noteikumu projekta dokumentācija publicēta Dienesta mājaslapas www.probacija.lv sadaļā "Sabiedrības līdzdalība" līdz ar paziņojuma par līdzdalības procesu izsludināšanu. Papildus tika nosūtīti 16 elektroniski paziņojumi uz brīvprātīgo, kuri sadarbojas ar Dienestu izlīgumu procesu vadīšanā un organizēšanā, e-pastiem. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties noteikumu projekta izstrādes posmā, izsakot iebildumus vai priekšlikumus attiecībā uz noteikumu projektu sabiedriskajā apspriedē. Sabiedriskā apspriede norisinājās 2018. gada 16. janvārī VPD telpās Rīgā, Dzirnavu ielā 91. Noteikumu projekta dokumentācija publicēta Dienesta mājaslapā, adrese: <http://www.probacija.lv/sabiedrbasldzdalba>, Tieslietu ministrijas tīmekļvietnē, adrese: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietnē, adrese: <https://www.mk.gov.lv/content/ministru-kabineta-diskusiju-dokumenti>, līdz ar paziņojuma par līdzdalības procesu izsludināšanu 2017. gada 29. decembrī. |
| 3. | Sabiedrības līdzdalības rezultāti | Uz 2018. gada 16. janvāra sabiedrisko apspriedi neieradās neviens sabiedrības pārstāvis, kā arī elektroniski no brīvprātīgajiem netika saņemti iebildumi vai priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Eglons 67244846

andris.eglons@vpd.gov.lv